Bewyse: Bedelaars is verslaafFoto: Adéle Changuion Bedelaars by verkeersligte en ander openbare plekke is meestal dwelmverslaafdes en gebruik die geld wat hulle van die publiek kry vir dwelms. Hierdie skokkende gevolgtrekking spruit uit onlangse navorsing deur Solidariteit Helpende Hand onder bedelaars. Op grond van die studie glo Helpende Hand dat skenkings eerder aan betroubare instansies gemaak moet word om armoediges by te staan. Die organisasie ontmoedig mense om by verkeersligte geld aan bedelaars te gee. As deel van Helpende Hand se #geeREG-veldtog het die ervare joernalis, De Wet Potgieter onderhoude met bedelaars gevoer om vas te stel of die skenkings hulle lewe verbeter. Hy het gesprekke met talle straatbedelaars gevoer, asook met bedelaars by die Moeggesukkel rehabilitasiesentrum in Pretoria. Potgieter het bevind dat die geld wat bedelaars kry meestal vir hul verslawing aangewend word eerder as vir behuising, klere en selfs kos. Die bedelaars se verhale getuig daarvan dat die meerderheid van hulle met verslawing worstel. “As ek vir jou kan sê 90% van hulle is verslaaf aan dwelms dan vergroot ek nie. Miskien meer. En ál hulle geld is bedelgeld. As jy op drugs is, het jy nie ŉ eetlus nie. Jy wil nie eet nie. Dis hoekom die ouens so maer word,” het een van die bedelaars gesê. Volgens Nicolien Welthagen, senior navorser by Solidariteit Navorsingsinstituut, is dit vir die publiek onmoontlik om onderskeid te tref wie verslaafdes is en wie nie. Ook weet hulle nie wie die geld sal aanwend om kos te koop nie en wie dit vir dwelms sal aanwend nie. “Om kos te gee is ook nie ’n opsie nie, want kos word maklik verkoop vir geld wat weer op dwelms spandeer word.” Bedelaars is deel van die samelewing en ’n oplossing moet gevind word vir die groeiende probleem. Die studie het verder aangedui dat die oorgrote meerderheid verslaafdes hulp wil hè om hul verslawing te beëindig, maar dat hulle gespesialiseerde hulp nodig het. Op grond van die studie glo Helpende Hand dat skenkings aan betroubare instansies van groter waarde vir bedelaars en verslaafdes is as om by verkeersligte die bedelaars geld te gee. Hiérdie organisasies is in staat om ‘n blywende verskil te maak. Laai die volledige verslag hier af.